钦定古今图书集成/理学汇编/文学典/第106卷 > 叶春及
## 钦定古今图书集成/理学汇编/文学典/第106卷 > 叶春及

按《广东通志》：“春及字化甫，归善人。领嘉靖壬子乡荐，
隆庆初，授福清教谕，未赴。伏阙上书论时政，一曰端
治本，二曰正士习，三曰纠官邪，四曰安民生，五曰足
国用。其目二十有五，缕缕三万馀言，都下翕然，谓刘
蕡复出之官，教先孝弟忠信，所执持即监司不能夺。”
迁惠安令，以文章饬吏治，公牍教令无不手裁者。毁
淫祠五百区，勤民至毁寝食，其视权贵藐如也。民诉
赋不平，辄弓境内田均之。以是忤权贵。三载求去。会
擢守宾州，军民诣阙留，抚臣亦疏请，不许。既而忌者
匿宾州，檄令不得赴，则罪以逃，且列《大计》中。遂和陶
潜归，去来辞，拂衣归罗浮，治陶庵而居。有司为辟石
洞书院，置田赡从游诸生，名誉日起。屡登荐剡铨部，
竟以大计，故报罢。都御史艾穆荐春及，乃召守兴国，
未赴推同知郧阳府。迁户部郎中，榷税都下，即中贵
不假。拟请核九边屯田，具疏未上，卒。春及刚方廉介，
学行表表一时。所为文高古雄伟，出入秦、汉。所著有
《纲斋集》，《肇庆》《顺德》《永安》《惠安》诸志。